Panaras
Panaras (it. Panaro) – upė šiaurės Italijoje, Emilijos-Romanijos srityje; Po dešinysis intakas. Prasideda Apeninų kalnuose, Rondinajo kalno papėdėje, Toskanos pasienyje. Teka į šiaurės rytus kalnų slėniu. Aukštupyje vadinama Taljole, Skolotena. Toliau teka Po lyguma. Įteka į Po netoli Bondeno, į šiaurės vakarus nuo Feraros. Panaras pavasarį smarkiai patvinsta (debitas iki 2000 m³/s), o vasarą nusenka. Laivuojamas upės žemupys nuo santakos nuo Naviliju. Upės slėnyje įsikūręs Modenos miestas.